CELEX: 32011D0866
Language: sk
Date: 2011-12-19 00:00:00
Title: 2011/866/EÚ: Rozhodnutie Rady z  19. decembra 2011 o návrhu, ktorý predložila Komisia na nariadenie Rady, ktorým sa s účinnosťou od 1. júla 2011 upravujú odmeny a dôchodky úradníkov a ostatných zamestnancov Európskej únie, ako aj opravné koeficienty, ktoré sa vzťahujú na tieto odmeny a dôchodky

22.12.2011   
            
            
               SK
            
            
               Úradný vestník Európskej únie
            
            
               L 341/54
            
         ROZHODNUTIE RADY
   z 19. decembra 2011
   o návrhu, ktorý predložila Komisia na nariadenie Rady, ktorým sa s účinnosťou od 1. júla 2011 upravujú odmeny a dôchodky úradníkov a ostatných zamestnancov Európskej únie, ako aj opravné koeficienty, ktoré sa vzťahujú na tieto odmeny a dôchodky
   (2011/866/EÚ)
   RADA EURÓPSKEJ ÚNIE,
   so zreteľom na Zmluvu o Európskej únii a Zmluvu o fungovaní Európskej únie,
   so zreteľom na Služobný poriadok úradníkov Európskej únie a Podmienky zamestnávania ostatných zamestnancov Európskej únie ustanovené nariadením (EHS, Euratom, ESUO) č. 259/68, a najmä na článok 65 služobného poriadku a prílohy VII, XI a XIII k služobnému poriadku, ako aj na článok 20 podmienok zamestnávania ostatných zamestnancov,
   so zreteľom na návrh, ktorý predložila Komisia na nariadenie Rady, ktorým sa s účinnosťou od 1. júla 2011 upravujú odmeny a dôchodky úradníkov a ostatných zamestnancov Únie, ako aj opravné koeficienty, ktoré sa vzťahujú na tieto odmeny a dôchodky,
   keďže:
   
               (1)
            
            
               Rada vzhľadom na vážne a náhle zhoršenie hospodárskej a sociálnej situácie v Únii požiadala 17. decembra 2010 Komisiu, aby uplatnila článok 10 prílohy XI k služobnému poriadku a na základe toho prezentovala primeraný návrh na ročnú úpravu odmien na rok 2011. Komisia 13. júla 2011 predložila Rade správu o ustanovení o výnimke (článok 10 prílohy XI k služobnému poriadku) (ďalej len „správa“), ktorá sa vzťahuje na obdobie od 1. júla 2010 do polovice mája 2011. Komisia na základe tejto správy dospela k záveru, že podmienky na uplatnenie ustanovenia o výnimke neboli splnené.
            
         
               (2)
            
            
               Rada sa nestotožnila so závermi Komisie, pretože podľa názoru Rady sa v týchto záveroch nezohľadnila hospodárska a sociálna situácia v Únii.
            
         
               (3)
            
            
               V dôsledku toho, ako aj vzhľadom na finančnú a hospodársku krízu, ktorá v súčasnosti pretrváva v Únii a ktorá viedla k významným fiškálnym úpravám v mnohých členských štátoch, Rada 4. novembra 2011 zopakovala svoju požiadavku, aby Komisia na základe údajov odzrkadľujúcich hospodársku a sociálnu situáciu, ktorá existovala na jeseň 2011, uplatnila článok 10 prílohy XI k služobnému poriadku a predložila primeraný návrh na úpravu odmien včas na to, aby sa Európskemu parlamentu a Rade umožnilo tento návrh preskúmať a prijať do konca roka 2011.
            
         
               (4)
            
            
               Komisia 25. novembra 2011 prezentovala Rade dodatočné informácie o správe Komisie o ustanovení o výnimke z 13. júla 2011 (ďalej len „dodatočné informácie“). Závermi, ktoré vypracovala Komisia, zostáva, že podmienky na uplatnenie ustanovenia o výnimke neboli splnené.
            
         
               (5)
            
            
               V dôsledku toho sa v návrhu,, ktorý predložila Komisia na nariadenie Rady, ktorým sa s účinnosťou od 1. júla 2011 upravujú odmeny a dôchodky úradníkov a ostatných zamestnancov Únie, ako aj opravné koeficienty, ktoré sa vzťahujú na tieto odmeny a dôchodky, uplatňuje metóda ustanovená v prílohe XI k služobnému poriadku. Výška ročnej úpravy na rok 2011, ktorú navrhla Komisia, predstavuje 1,7 %.
            
         
               (6)
            
            
               Rada sa domnieva, že v dokumentoch, ktoré predložila Komisia, a to v správe a dodatočných informáciách, sa nezohľadňuje súčasná hospodárska a sociálna situácia v Únii správne a komplexne.
            
         
               (7)
            
            
               Okrem toho Komisia podľa názoru Rady spravila chybu pri vymedzení časového rozpätia, na ktoré sa má vzťahovať jej analýza, ktoré je príliš zúžené. To Komisii zabránilo v tom, aby náležite posúdila situáciu, čo viedlo k významnému skresleniu záverov vyvodených z oboch dokumentov, a to, že v Únii nedošlo k žiadnemu náhlemu a vážnemu zhoršeniu hospodárskej a sociálnej situácie.
            
         
               (8)
            
            
               Rada sa s týmito závermi nestotožňuje. Rada je presvedčená o tom, že finančná a hospodárska kríza, ktorá v súčasnosti prebieha v Únii a ktorá vedie k rozsiahlym fiškálnym úpravám, okrem iného úpravám platov úradníkov členských štátov v mnohých členských štátoch predstavuje vážne a náhle zhoršenie hospodárskej a sociálnej situácie v Únii.
            
         
               (9)
            
            
               Okrem toho Rada zastáva názor, že toto vážne a náhle zhoršenie hospodárskej a sociálnej situácie by sa nemohlo dostatočne rýchlo zohľadniť v odmenách úradníkov prostredníctvom uplatnenia metódy.
            
         
               (10)
            
            
               S ohľadom na ekonomickú situáciu sa prognóza rastu v Únii na rok 2012 podstatne znížila z 1,9 % na 0,6 %. Štvrťročný rast v EÚ sa znížil z 0,7 % v prvom štvrťroku 2011 na 0,2 % v druhom a treťom štvrťroku tohto roku. Pokiaľ ide o 4. štvrťrok 2011 a 1. štvrťrok 2012, neočakáva sa žiaden rast HDP.
            
         
               (11)
            
            
               Pri posudzovaní súčasnej hospodárskej a sociálnej situácie sa mal klásť väčší dôraz na situáciu na finančných trhoch, najmä na narušený tok úverov a pokles hodnoty aktív, čo sú hlavné určujúce faktory hospodárskeho vývoja.
            
         
               (12)
            
            
               S ohľadom na sociálnu situáciu bola tvorba pracovných miest nedostatočná na to, aby sa napravilo výrazné zvýšenie miery nezamestnanosti. Miera nezamestnanosti sa v EÚ v rokoch 2010 a 2011 kolísala, až kým nedosiahla úroveň 9,8 % a mala by zostať konštantne vysoká
            
         
               (13)
            
            
               Na základe uvedených skutočností sa Rada domnieva, že pozícia Komisie, pokiaľ ide o existenciu vážneho a náhleho zhoršenia hospodárskej a sociálnej situácie a jej odmietnutie predložiť návrh podľa článku 10 prílohy XI k služobnému poriadku, vychádza z preukázateľne nedostatočných a mylných dôvodov.
            
         
               (14)
            
            
               Keďže Súdny dvor Európskej únie vo veci C-40/10 rozhodol, že v období uplatňovania prílohy XI k služobnému poriadku predstavuje postup ustanovený v článku 10 služobného poriadku jediný prostriedok zohľadnenia hospodárskej krízy pri úprave odmien, uplatnenie tohto článku Radou počas krízy záviselo od návrhu Komisie.
            
         
               (15)
            
            
               Rada je presvedčená, že vzhľadom na znenie článku 10 prílohy XI k služobnému poriadku a na základe povinnosti inštitúcií v plnej miere spolupracovať, ako sa ustanovuje v článku 13 ods. 2 druhej vete Zmluvy o Európskej únii, by Komisia mala byť povinná predložiť Rade primeraný návrh. Závery Komisie a to, že Komisia takýto návrh nepredložila, sú preto porušením tejto povinnosti,
            
         
               (16)
            
            
               Keďže Rada môže konať iba na návrh Komisie, to, že Komisia nevypracovala správne závery z dôkazov a nepredložila návrh podľa článku 10 prílohy XI služobného poriadku, zabránila tým Rade správne reagovať na vážne a náhle zhoršenie hospodárskej a sociálnej situácie prostredníctvom prijatia aktu podľa článku 10 prílohy XI služobného poriadku,
            
         SA ROZHODLA NEPRIJAŤ NÁVRH, KTORÝ PREDLOŽILA KOMISIA na nariadenie Rady, ktorým sa s účinnosťou od 1. júla 2011 upravujú odmeny a dôchodky úradníkov a ostatných zamestnancov Únie, ako aj opravné koeficienty, ktoré sa vzťahujú na tieto odmeny a dôchodky.
   
      V Bruseli 19. decembra 2011
      
         
            Za Radu
         
         
            predseda
         
         M. KOROLEC